google/wiki40b huggingface dataset:
David W. Panuelo

Liv og virke

Panuelo studerte ved Eastern Oregon University i USA, der han i 1987 tok bachelorgrad i statsvitenskap. Etter fullførte studier begynte han i Mikronesiaføderasjonens utenrikstjeneste. Han gjennomførte i 1988 kurs organisert av Australias utenriksdepartement.
Panuelo ble nestleder ved ambassadene i Australia, Fiji og New Zealand og chargé d'affaires ved Mikronesiaføderasjonens delegasjon ved FNs hovedkvarter i New York. Etter at oppdraget i New York var over, vendte han tilbake til arbeid for delstaten Pohnpei før han startet et firma i byggebransjen.
I 2011 ble Panuelo valgt som senator i Mikronesiaføderasjonens kongress. Ved valget i 2019 utfordret Panuelo sittende president Peter Christian og vant over ham i valget. Han ble så valgt til president ved sesjonsstart for Mikronesiaføderasjonens 21. kongress. Panuelo etterfulgte Peter Christian i presidentembetet.
Savang

Utseende

Middelsstore, avlange, brunrøde trebukker, dekkvingene kan ha en gulaktig flekk. Kroppen er sylindrisk og jevnbred. Antennene er svarte og litt lengre enn kroppen, beina er rødlige. Dekkvingene er grovt punkterte og ender i en tann.

Levevis

Larvene lever vanligvis i stammene på storvokste urter.

Utbredelse

Slekten er utbredt i Sørøst-Asia (Sichuan, Laos).
Bergsvågen

Bergsvågen er en fjord, eller ei bukt, i Harstad kommune i Troms. Den ligger nordøst på Hinnøya og har innløp lengst øst i Toppsundet, mellom Storneset i vest og Trondenes i øst. Bergsvågen er rundt 3 kilometer lang og 2 til 2,5 kilometer bred. Innerst ligger flere mindre viker, som Ervika, Indre Bergsvågen, Sølvskeivågen og Altevågen. Det ligger bebyggelse langs storparten av Bergsvågen, bortsett fra ved Kjerkeneset og Sølvskeivågen i sørøst. I vest og sørvest er det hovedsakelig gårdsbruk og mere spredt bebyggelse, mens bydelen Bergseng i sør strekker seg oppover dalen fra Indre Bergsvågen.
Hydroptilidae

Utseende

Små (de fleste mindre enn 5 mm), gjerne mørkfargete vårfluer. De er de mest småvokste av vårfluene. I likhet med mange andre små insekter er vingene ganske smale og tilspissede, men kantet med lange hårfrynser. Antennene er perlekjede-formede og kortere enn forvingen. Forbeina mangler sporer, mellombeina har to og bakbeina fire sporer.
Larvene er avlange, noe flattrykte i de fire første larvestadiene, sylindriske i det femte. De har korte, kraftige bein, leggen (tibia) har ofte et fremspring på undersiden. Kroppen har flere lange børster nær bakenden.

Levevis

Larvene til denne familien kan finnes både i stillestående og rennende vann. De er stort sett vegetarianere som lever av trådaktige grønnalger. Fram til det siste larvestadiet er de frittlevende uten hus. Utviklingen går meget raskt i de fire første larvestadiene, hvert stadium varer bare 2-3 døgn. I det siste larvestadiet spinner de et pølseformet kammer av silke kledt med sand og mudder, dette stadiet tar vesentlig lenger tid enn de foregående. De voksne vårfluene flyr sjelden, men løper gjerne rundt på steiner i vannkanten, der de kan være meget tallrike.

Utbredelse

Hydroptilidae forekommer i alle verdensdeler. De er trolig den artsrikeste vårfluefamilien på verdensbasis.
Allround-VM på skøyter 1891, menn

Allround-VM på skøyter 1891, menn ble arrangert på Museumplein i Amsterdam, Nederland 6. og 7. januar 1891.

Det var 15 deltakere tilsammen fra de tre nasjonene Nederland, USA og Tyskland.
Dette var det tredje skøyteverdensmesterskap i historien, men det har ikke offisiell status. Løperne gikk distansene 1/2 mile (805 m) – 1 mile (1.609 m) – 2 miles (3.219 m) – 5 miles (8 047 m). Reglene var slik at en løper måtte vinne tre distanser for å bli kåret til vinner. Joe Donoghue fra USA vant alle fire distansene og ble kåret til verdensmester, den første i historien. Det ble ikke utdelt sølv- og bronsemedaljer.
Spike Video Game Awards

Spike Video Game Awards (også kjent som VGAs, også som VGX i 2013) var et årlig prisshow arrangert av Spike TV mellom 2003 og 2013 som ga ut priser til videospill som utmerket seg på forskjellige måter. Showet inkluderte også musikkonserter og trailere til kommende videospill. Showet ble produsert av Geoff Keighley. Prisene har blitt arangert på flere steder, blant annet Los Angeles, Santa Monica i California og Las Vegas. Det ble arrangert for første gang 2. desember 2003, men ble ikke sendt på TV før 4. desember.
12. november 2014 sa Spike TV at de ikke ville fortsette med programmet. Geoff Keighley fortsatte derimot med sin ide om et videospill-prisshow, og produserte The Game Awards i starten av det året, etter han sluttet å få støtte fra Spike TV.
The Descendants

Handling

Etter at Matt Kings (George Clooney) kone Elizabeth havner i koma etter en båtulykke, forsøker han og hans to døtre Alexandra (Shailene Woodley) og Scottie (Amara Miller) å fungere som en familie igjen, noe de ikke har gjort på mange år. Familiemedlemmene legger skylden delvis på Matt for at kona har havnet i koma, og i tillegg ser det ut til at han blir tvunget til å selge et landeterritorie på Hawaii som har ligget i familien i 150 år.
Matt blir illsint da han finner ut at kona har hatt et sidesprang til en av eiendomsmeglerne som forhandler om territoriet, Brian Speer (Matthew Lillard). Sammen med døtrene og Alexandras venn Sid (Nick Krause) legger de ut på en reise for å oppsøke Speer, og finne ut mer av hva som lå bak affæren.
Castel Sant'Angelo

Castel Sant'Angelo, også kalt Engelsborgen på norsk, er en bygning ved Tiberen i Roma, nær Vatikanet. Den ble bygd i det annet århundre av keiser Hadrian som et mausoleum. 
Navnet kommer fra historien om at erkeengelen Mikael en gang viste seg over borgen; under en pestepidemi gikk paven og folket i prosesjon, og de så engelen stikke et sverd i sliren som tegn på at pesten skulle opphøre. En statue av engelen ble reist på borgen, som fikk sitt nye navn. Dagens statue er den kopi av den opprinnelige. 
I middelalderen ble det ombygd til en kraftig festning, selv om det meste av den gamle strukturen ble bevart. Pave Nikolas III sammenbandt borgen med Peterskirken med en overbygd korridor kalt Passetto di Borgo. Borgen lå på et strategisk sted i forhold til broene over Tiberen, som det var færre av dengang enn i dag.
Borgen ble utsatt for mange beleiringer, og er særlig kjent fra «Sacco di Roma» da keiser Karl Vs styrker plyndret Roma i 1527 og pave Klemens VII klarte å flykte til Engelsborgen. 
Castel Sant'Angelo ble også benyttet som fengsel. En av fangene var Giordano Bruno, som ble holdt der i seks år.
I dag er borgen et museum, hvor man blant annet kan se de pavelige gemakker. Fra toppen er det god utsikt til blant annet Peterskirken.
Ganbold Batmunkh

Sesongen 2012/13

Han deltok i VM i paralangrenn 2013 i Sollefteå i Sverige, der han kom på 18.-plass på 20 km fristil.

Sesongen 2013/14

Batmunch deltok i Verdenscupen i paralangrenn 2013/14, og kom der på 32.-plass i klassen for stående utøvere, med 10 verdenscuppoeng. Han deltok i langrenn under Paralympiske vinterleker 2014, der han kom på 14.-plass på 20 km klassisk, 25.-plass på sprinten og 31.-plass på 10 km fristil.

Sesongen 2014/15

Han kom på 16.-plass sammenlagt i Verdenscupen i paralangrenn 2014/15, med 146 poeng. Under VM i paralangrenn 2015 i Cable i USA kom han på 15.-plass på sprinten, og han kom på 17.-plass på 10 km klassisk og 20 km fristil.

Sesongen 2015/16

I Verdenscupen i paralangrenn 2015/16 kom han på 13.-plass med 103 poeng.

Sesongen 2016/17

Han kom på 14.-plass sammenlagt i kategorien sittende under Verdenscupen i paralangrenn 2016/17, med 230 poeng. Han deltok i sitt tredje VM da han deltok i VM i paralangrenn 2017 i Finsterau i Tyskland, der han kom på niendeplass på 20 km klassisk, og han kom på ellevteplass på sprinten.

Sesongen 2017/18

Han kom på 20.-plass i Verdenscupen i paralangrenn 2017/18, med 106 poeng.
Batmunkh representerer Mongolia under Paralympiske vinterleker 2018 i Pyeongchang. På den første distansen, 20 km fri teknikk, kom han på 16.-plass.
Laverne Cox

Tidlig liv

Laverne Cox ble født i Mobile, Alabama, og har en tvillingbror som heter M Lamar. M Lamar spilte Orange Is the New Black-karakteren Sophia Burset før hun starter å leve åpent som kvinne, mens Laverne Cox spilte henne da hun startet å leve som kvinne. Cox ble mobbet av jevnaldrende og lærere som barn.
Helan og Halvan

Helan og Halvan er opprinnelig den svenske benevnelsen på komikerparet Laurel and Hardy, som bestod av engelskmannen Stan Laurel (1890–1965), «Halvan», og den amerikanske tungvekteren Oliver Hardy (1892–1957), «Helan». De hadde begge spilt i film en årrekke da de først opptrådte som komikerpar i 1927. De to første årene medvirket de i korte stumfilmer, fra og med 1929 tok talefilmen over og i 1931 ble deres første helaftens film produsert. Laurel og Hardy var svært populære verden over på 1930-tallet, og nyter fortsatt stor popularitet takket være visninger på TV.  Totalt medvirket paret i over hundre filmer sammen, både korte og lengre filmer. Blant Laurel og Hardys mest kjente filmer tilhører Liberty (1929), The Music Box, som ble tildelt en Oscar for beste kortfilm i 1932, og langfilmene Way Out West (1937) og A Chump at Oxford (1940).
Filmene deres ble produsert hos Hal Roach Studio 1927-40, deretter hos 20th Century Fox 1941-45. Hos Roach fikk Stan Laurel og Oliver Hardy relativt stor kunstnerisk frihet, og særlig Laurel er beskrevet som selve "drivkraften" bak filmene deres; han fungerte både som assisterende manusforfatter og regissør, selv om dette sjelden anerkjentes i rulletekstene. Da komikerparet gikk over til Fox i 1941 ble de imidlertid fratatt mye av sin tidligere kunstneriske frihet, og filmene deres fra denne perioden regnes gjerne som mindre inspirerte enn Roach-filmene. Da kontrakten med Fox utløp i 1945 så det ut som Laurel og Hardys tid på film var forbi; i årene som fulgte opptrådte de i stedet sammen på scenen ved ulike anledninger. En siste film, Atoll K (også kalt Utopia), så likevel dagens lys i 1951, innspilt i Frankrike. Denne siste filmen ble dårlig mottatt, og Stan Laurel skal selv ha vært svært misfornøyd med den. Utover 1950-tallet ble det planlagt en gjenforening av komikerparet i form av en TV-serie, men dette ble aldri realisert, delvis på grunn av Oliver Hardys da sviktende helse.
Helan og Halvan ble også populære som tegneseriefigurer; tegneseriebladet Helan & Halvan ble utgitt i Norge i en 24-årsperiode, fra 1963 til 1987. Mange forskjellige tegnere sto bak tegneserien i årenes løp.
Orta

Orten, også skrevet Orta, er en øy i Sandøy kommune i Møre og Romsdal. Det er idag 8 fastboende på Orten, men befolkningstallet går opp i høytider og helger da utflyttede ortinger og hyttefolket vender dit. Navnet Orten har trolig opphav i ordet «Urptir», som av gammelnorsk betyr verpe/hekkeplass for fugl.
Øya har post i butikk, postnummer 6486 Orten, og blir betjent av fergeruten Småge (Gossa)–Orten–Finnøya–Sandøya–Ona, som anløper Orten fire til fem ganger daglig.
Tidligere var Orten tett befolket, på det meste (1950-årene) ca. 60 personer, som hovedsakelig livnærte seg på fiske og jordbruk. Folketellingen i 1950 viste 56 personer på Orten.
I 1761 ble Orten skildret slik: Dette er en liden Smuk Øe, som ligger midt paa den store Orte-Fiord, men omgives af efterfølgende Øer, Otterøen, Harøen, Sandøen, Huusøen, Onens Fiskevæhr, Lyngevæhret og Gossen. Alle disse Øer giør ligesom en Circel om denne Lille Øe …

Geografi

Det er et nokså flatt landskap og det høyeste punktet er Rambjøra med sine 28 meter over havet. Øya er omtrent 1,5 km lang og 1 km bred. Flatemålet er omtrent på én kvadratkilometer.

Historie

Det er uvisst hvor langt tilbake det har vært fastboende på Orten, og det er først i skattemantallet i 1520 at innbyggerne blir nevnt med navn. Fiskerbonden som livnærer seg ved å eie en jordlapp og drive fiske er den typiske ortingen opp gjennom historien. Det har blitt gjort funn fra yngre jernalder i torvmyra på «Remma»: en jordgamme, kokegrop og pilspisser. Det er også registrert gravrøyser og andre spor etter gammel bosetting av jegere og fiskere.

Dyreliv

Dyrelivet blir begrenset på grunn av øytilværelsen, men det er et meget rikt fugleliv på øya. Grågåsa er utbredt og lever her i perioden april til oktober avhengig av værforholdene. Grågåsas store hunger etter gress er en utfordring for det lokale jordbruket. Mink og oter er de eneste ville pattedyrene som har fast tilhold på øya. Mus og rotter har aldri eksistert på øya, noe som er spesielt for en øy, også sett i forhold til resten av øyene i Romsdalen. Av og til kommer både hjort og rådyr på besøk, men de drar ganske raskt videre på svømmetur over havet.I motsetning til en liten villdyrbestand er det mye husdyr som kan observeres rundt om i miljøet. Det mest iøynefallende er okserasen Highland Cattle og grupper av utegangersau. I havet rundt øya kan man ofte se steinkobbe sel, nise, vågehval og spekkhogger og på havbunnen er det rikt med krabbe.

Virksomhet i dag

I dag er det to gårder som driver med melke- og kjøttproduksjon på Orten. Det drives også et sveiseverksted, et snekkerfirma, et datafirma og lydstudio. Historisk har Ortens beboere drevet med fiske, og det er også den dag idag et selvstendig fiskerifirma ved navn Orten Kystfiske.

Infrastruktur

Innbyggerne får sitt ferskvann ved hjelp av et eget renseanlegg som omgjør saltvann til drikkbart ferskvann. Strøm føres til øya via en sjøkabel som er strukket fra kommunesenteret på Harøya. Offentlig bilvei dekker størsteparten av øya og ellers er det stivei. Det er også en liten småbåthavn på Orten.
HEC Paris

HEC Paris, formelt L'École des hautes études commerciales de Paris, er fransk handelshøyskole med hovedsete i Jouy-en-Josas og avdelinger i Paris og Doha. Institusjonen ble etablert i 1881. HEC ble rangert som den nest beste europeiske handelshøyskolen i 2015 av Financial Times. I 2015 ble HECs mastergrad i ledelse rangert som den nest beste i verden av Financial Times. I tillegg er skolens Executive MBA-program rangert som nummer 3 på verdensbasis. Høyskolens ulike programmer er trippel-akkreditert av internasjonale AMBA, EQUIS, og AACSB. Skolen har kjente alumni innenfor næringsliv og politikk, deriblant Henri de Castries (forretningsmann), Dominique Strauss-Kahn (fransk økonom, advokat og politiker) og François Hollande (Frankrikes president).
Skolen er medlem av Université Paris-Saclay.
Pseudophotopsidinae

Utseende

Middelsstore, blanke maurvepser. Kroppen er spredt kledt men lange, oppstående hår. Hunnene er vingeløse med pæreformet bakkropp.

Levevis

Lite er kjent om biologien til disse vepsene, som for det meste er aktive i skumringen og om natten.

Utbredelse

Gruppen er utbredt i den Gamle verden.
Nakba

Nakba (arabisk النكبة, «katastrofen») er den arabiske benevnelsen på fordrivelsen av palestinerne. Grunnleggelsen av staten Israel  regnes som begynnelsen på Nakba, og 15. mai er derfor en viktig minnedag i den palestinske kalenderen.
Uttrykket ble preget av Constantine Zurayk, en historieprofessor ved det amerikanske universitetet i Beirut; han brukte det i sin bok Ma'na an-Nakba (katastrofens betydning) fra 1948.
Det israelske estimatet på palestinske arabere som måtte forlate sine hjem er 520 000. FN sitt estimat er på 750.000, mens det palestinske er på 900 000. 
I hvilken grad palestinernes flukt skjedde på oppfordring av eget lederskap eller som et resultat av israelske krigshandlinger har vært omdiskutert. Israelerne har tradisjonelt påstått at arabiske myndigheter oppfordret palestinerne til å flykte og at jødiske ledere oppfordret palestinerne til å bli, for eksempel i havnebyen Haifa. I ettertid har imidlertid flere historikere fått tilgang på dokumentasjon som tyder på at israelske militære bedrev etnisk rensning fra  byer og landsbyer, for eksempel Deir Yassin, Lydda og Ramle. Etter hvert som dokumenter har blitt nedgradert har historikere som Zeev Sternhell, Benny Morris og Ilan Pappe bidratt til at det sistnevnte perspektivet har fått økt styrke i de akademiske miljøene.
Ifølge en etterretningsrapport utgitt i 1969 av Institute for Palestine Studies in Beirut dro 68 prosent av flyktningene uten å se israelsk soldater.
Palestinerne er blant verdens hurtigst voksende befolkninger, og tallet på registrerte palestinske flyktninger og deres etterkommere har økt fra 914 000 i 1950 til mer enn fire millioner i 2002. Mange av disse bor i flyktningleirer.
Fylkesvei 7718

Fylkesvei 7718 går mellom Voll og Rise i Vestvågøy kommune. Veien er 2,7 km lang.
Før 1. januar 2010 hadde veien betegnelsen fylkesvei 828
Frem til 2019 hadde veien betegnelsen fylkesvei 991.
Koporjebukten

Koporjebukten (eller Koporskijbukten, russisk: Копорская губа) 5r en vik i Leningrad oblast i Russland. Den ligger i Finskebuktens indre del og på dens søndre strand.  Bredden er lav og steinete, innenfor ligger skogene. Koporjebukten avgrenses i vest av Soikinskijhalvøya, som skiller den fra Lugabukten. Byen Sosnovyj Bor ligger ved dets strand. 
Bukten er ved munningen 26 km bred og 12 km dyp med en dybde på opp til 20 m. Elvene Sista og Voronka strømmer ut i bukten.
Den er har sitt navn etter den historiske festningen Koporje som ligger omkring 10 km inn i landet.
Araneus alsine

Utseende

Araneus alsine er en nokså stor og ganske kraftig bygd edderkopp, med en todelt kropp, en bakkropp (abdomen) og en forkropp (prosoma eller cephalothorax). Kroppslengden er 7-9 millimeter hos hunnen, 5-6 millimeter hos hannen. Denne arten kjennes forholdsvis lett på den lyse, rødlige fargen. Forkroppen er bred, med fine, nedliggende hår. Bakkroppen hos hunnen er stor og kuleformet, vanligvis lyst brunrød (varierer fra oransje til mørkt purpurfarget) med tallrike, mer eller mindre runde, hvitgule flekker. Noen av disse flekkene har en brun kjerne og ser litt øyeaktige ut. Den har åtte øynene, fire forholdsvis store øyne i midten, som mer eller mindre danner et kvadrat, og et par ganske små øyne som sitter tett sammen på hver side. Chelicerene er korte, kraftige, med tenner på innsiden. Beina er middels lange og ganske kraftige.
Artene i denne slekten kan være ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Arten finnes særlig på fuktige lysninger i skogen, der den spinner et hjulnett mellom lave planter. Edderkoppen bygger et skjulested av visne blader der den kan gjemme seg. Kjønnsmodne individer finnes om sommeren og høsten.
Christopher Veijeany Samba

Sedan

Samba started sin karriere i FC Rouen før han gikk til CS Sedan. Han spilte 26 kamper for reservelaget og fire kamper for førstelaget.

Hertha Berlin

Samba spilte bare 20 kamper under sitt opphold i Tyskland, og ønsket å flytte på seg. Da han slet med å komme seg inn på førstelaget til Hertha Berlin ble han invitert på et femdagers prøvespill av Mark Hughes, daværende manager i Blackburn.

Blackburn Rovers

Samba fullførte overgangen fra Hertha Berlin til Blackburn Rovers ved å signere en tre og et halvt års-kontrakt 25. januar 2007. Han kostet Blackburn 400,000 pund. Han debuterte for Rovers mot Luton Town i FA Cupens fjerde runde, som innbytter for Ryan Nelsen i det 69. minutt. Premier League debuten kom seks dager senere, den 31. januar mot Chelsea FC. Hans første kamp fra start for klubben kom i hjemmemøtet med Sheffield United 3. februar 2007, en kamp Rovers vant 2-1 etter et frispark fra Morten Gamst Pedersen på overtid. Selv om han allerede hadde representert Hertha Berlin i UEFA-cupen fikk han tillatelse til å spille for Blackburn i Europacupen. Samba scoret sitt første mål på Ewood Park mot West Ham 17. mars 2007.
Etter godt spill i debutsesongen, etablerte han seg som et førstevalg for Blackburn i 2007-08 sesongen. 22 oktober, 2007, annonserte Blackburn at Samba hadde signert en ny langtids-kontrakt som bandt han til klubben frem til sommeren 2012.
Selv om han er en forsvarer spilte han flere kamper som spiss i den avsluttende fasen av 2008–09 sesongen, som følge av skader på førstelagsangripere og hans ruvende figur. På grunn av dette fikk han den prestisjetunge tittelen, "Nødspiss". 4. april, med Blackburn liggende under 0-1 mot Tottenham startet Samba 2. omgang på topp. Blackburn endte opp med en 2-1 seier, og manager Sam Allardyce hevdet Sambas innsats var "nøkkelen til seieren". 11. april 2009, under neste ligakamp mot Liverpool startet Samba som ensom spiss, med Benni McCarthy på benken. Han fortsatte å spille spiss den neste kampen mot Wigan i en 2-0 seier for Blackburn og etter kampen ble han hyllet av sin spissmakker Benni McCarthy for sine prestasjoner og hvor godt han hadde tilpasset seg sin nye rolle

Landslagskarriere

Til tross for å være født i Frankrike representerer Samba det kongolesiske landslaget i fotball.
Shipwreck Moraine

Shipwreck Moraine er en stor morene i en dal ved siden av Bensonbreen, mellom Black Pudding Peak og Mount Brogger i Prince Albert Mountains i Victoria Land. Den ble navnsatt av en feltgruppe fra New Zealand Antarctic Research Program (NZARP) i 1989-90 til minne om en hendelse på stedet. På vei ned til morenen havnet motorsleden over blåis som var dekket av et tynt lag med snø, og gled sidelengs ned bakken og veltet, slik at mannskapet ombord og alt utstyr ble kastet rundt.
Ján Greguš

Landslaget

31. mars 2015 fikk han sin første landskamp for Slovakia mot Tsjekkia.
Han ble tatt ut i Slovakias EM-tropp til EM i Frankrike 2016.
Ole Schrøder

Ole Schrøder (født 3. april 1834 i Tønsberg, død 23. mars 1892 i Arendal) var en norsk stortingsrepresentant for partiet Høyre, og ordfører i Arendal.
Giftet seg med Dorothea Kallevig (1834–1863) 16. november 1860. Sammen fikk de Hans Schrøder, som også ble ordfører i Arendal. Dorothea døde åtte dager etter fødselen.
Tok cand. jur. i 1856. Fra 1859 var han overrettssakfører i Arendal, i 1884 ble han byfogd samme sted. Satt som ordfører i Arendal i periodene 1872–1878 og 1880–1884.
BackTrack

BackTrack er en Linux-distribusjon som kan kjøres fra Live CD eller minnepinne. Nyere versjoner kan også installeres på hardisk, eventuelt som virtuell maskin.

Bruksområder

BackTrack er designet for å teste sikkerheten på ulike systemer.
Skattemotregning

En skattemotregning er et automatisk trekk som vanligvis foretas av Statens innkrevingssentral (SI) fra pengene man ev. har til gode etter skatteutmålingen etter en skattemelding. I tillegg til SI kan både NAV og kemnere kreve trekk fra utbetalingen fra Skatteetaten. De som er skyldig skatt kan imidlertid ikke bli belastet for en skattemotregning.
Gryningstid

Gryningstid er et musikkalbum med det svenske rockebandet Dia Psalma. Albumet ble utgitt i 1994, og inneholder hits som «Hon får...», «Tro rätt tro fel» og «Emelie».